KOMISSION PÄÄTÖS,

tehty 17 päivänä tammikuuta 1995,

Ranskan hallituksen myöntämästä tuesta Longwyssä, Meurthe-et-Mosellessa sijaitsevalle Allied Signal Fibers Europe SA:lle (Ainoastaan ranskankielinen teksti on todistusvoimainen) (ETA:n kannalta merkityksellinen teksti) (95/253/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen ja erityisesti sen 93 artiklan 2 kohdan ensimmäisen alakohdan,

ottaa huomioon Euroopan talousalueesta tehdyn sopimuksen ja erityisesti sen 62 artiklan 1 kohdan a alakohdan,

on vaatinut edellä mainittujen artiklojen mukaisesti osapuolia esittämään sille huomautuksensa,

sekä katsoo, että

I

tuomioistuin peruutti 24 päivänä maaliskuuta 1993 antamallaan päätöksellä (1) päätöksen, jolla komissio kieltäytyi aloittamasta EY:n perustamissopimuksen 93 artiklan 2 kohdassa määrättyä menettelyä 160 000 000 FRF:n suuruisen tuen suhteen, joka myönnettiin kesäkuussa 1989 Allied Signal INC:n tytäryhtiölle Allied Signal Fibers Europe SA:lle uusien, erikoislujia polyesterifilamenttilankoja tuottavien laitosten perustamiseksi Longwyyn, Meurthe-et-Moselleen.

Tuki koostui 160 000 000 FRF:n suuruisesta avustuksesta, joka myönnettiin Euroopan aluekehitysrahaston (EAKR) osittain rahoittaman ja komission lokakuussa 1984 hyväksymän (2) alueellisen suunnittelun avustusjärjestelmän mukaisesti. Tähän järjestelmään liittyvässä päätöksessään komissio katsoi, että kyseisen järjestelmän mukainen tuki, joka vastaa enintään 25 prosenttia investoinneista Meurthe-et-Mosellen departementissa sijaitsevien teollisuushankkeiden hyväksi, soveltuu yhteismarkkinoille. Ranskan, Belgian ja Luxemburgin hallitusten luotua eurooppalaisen kehitysalueen, johon Longwyn seutu kuuluu, komissio salli alueellisen tuen 30 prosentin nettotukiekvivalenttiin asti (3) tällä alueella sijaitsevien investointihankkeiden hyväksi.

Tuomioistuimen päätökseen mukautuakseen komissio päätti 30 päivänä kesäkuuta 1993 aloittaa EY:n perustamissopimuksen 93 artiklan 2 kohdassa määrätyn menettelyn tämän tuen suhteen ja 40 000 000 FRF:n suuruisen, valmistuspaikan puhdistusta ja päästöjen rajoitusta koskevan rahoituksen muodossa myönnettävän tuen suhteen, josta komissio ei ollut aikaisemman, peruutetun päätöksensä tekemisen hetkellä tietoinen.

Ranskan hallitukselle tiedotettiin 29 päivänä heinäkuuta 1993 päivätyllä kirjeellä komission päätöksestä aloittaa 93 artiklan 2 kohdassa määrätty menettely. Muille jäsenvaltioille ja niille, joita asia koskee, ilmoitettiin asiasta julkaisemalla kyseinen kirje Euroopan yhteisöjen virallisessa lehdessä (4).

II

Ranskan hallitus esitti seuraavat huomautukset 8 päivänä lokakuuta 1993 päivätyllä kirjeellään sekä komission kanssa 10 päivänä marraskuuta 1993, 4 ja 11 päivänä helmikuuta 1994 ja 12 päivänä maaliskuuta 1994 pidettyjen kokousten aikana.

Se ilmoitti, että Allied Signal Fibers Europe SA oli jo saanut osan (134 339 000 FRF) kokonaismäärältään 160 000 000 FRF:n suuruisesta tuesta, jonka myöntämisestä oli päätetty 21 päivänä kesäkuuta 1989. Se ilmoitti myös lykkäävänsä maksueriensä suorittamista siihen asti, kunnes komissio tekee lopullisen päätöksen.

Investoinneissa tarkoitettujen tuotteiden osalta Ranskan hallitus ja kyseinen yritys ilmoittivat, että kun raionlanka oli useiden vuosien aikana ollut käytetyin aine renkaiden vahvistukseen, nykyisin polyesterilanka on yleisin aine renkaiden tuotannossa Yhdysvalloissa ja Japanissa.

Erikoislujasta langasta valmistettujen ja henkilö- ja pakettiautoihin tarkoitettujen tekstiilirunkojen prosentteina ilmaistu markkinaosuus

>TAULUKON PAIKKA>

Vaikka raion on yhä yleisin aine tekstiilirunkojen markkinoilla Länsi-Euroopassa, polyesterin markkinaosuus on noussut 7 prosentista (1986) 14,3 prosenttiin (1991) teknisten ominaisuuksien ansiosta (pienempi tiheys, suurempi lujuus ja lämmönkestävyys). Tuettuja investointeja koskevan erikoislujan polyesterilangan saatavuus on elintärkeää EY:n renkaiden valmistajien kansainväliselle kilpailukyvylle tulevaisuudessa.

Euroopassa renkaiden valmistamiseen käytettävä lanka

>TAULUKON PAIKKA>

Keskipitkällä aikavälillä polyesterin kysynnän pitäisi yhä lisääntyä, suurelta osin raionin kustannuksella, jonka kysyntä vähenee jo nyt kansainvälisen kehityksen vuoksi, mikä aiheuttaa Länsi-Euroopassa raionin tuotantokapasiteetin vähentymisen ja useiden tehtaiden sulkemisen. Polyamidirunkojen toimittajia ei syrjäytetä, sillä huolimatta polyamidilangan samanlaisista ominaisuuksista sitä käytetään raskaiden tavarankuljetusajoneuvojen renkaiden valmistukseen, kun taas Allied Signalin tuotetta käytetään pääasiassa henkilö- ja pakettiautojen vyörenkaissa.

Ranskan hallitus ilmoitti lisäksi, että vaikka Länsi-Euroopassa synteettikuitujen suurimman osan tuotannossa esiintyy liikakapasiteettia, tuonnin taso osoittaa, että erikoislujan polyesterilangan osalta esiintyy alituotantoa. Tämän vuoksi, ottaen huomioon erikoislujan polyesterilangan kysynnän laadussa ja tasossa ennakoitava kehitys, uusissa laitoksissa valmistettava tuote korvaa (lyhyellä aikavälillä) nykyisin yhteisöön tuotavat tuotteet ja luo (pitkällä aikavälillä) tuotantokapasiteetin, jonka avulla EY:n renkaiden valmistajat voivat vastata kysynnän väistämättömään muutokseen.

Allied Signalin valmistama tuote on innovatiivinen huippuluokan tuote verrattuna muihin erikoislujiin polyesterilankalaatuihin. Sen ominaisuudet (korkea kerroin ja vähäinen kutistuvuus) antaa sille raionia vastaavan dimensionaalisen muuttumattomuuden ja tekevät siitä erityisen soveltuvan käytettäväksi pyörien vahvistuksessa. Olisi epätaloudellista ja teknisesti vaikeampaa mukauttaa laitos tuottamaan normaalilujaa kuin erikoislujaa lankaa; muiden synteettikuitujen tuottajien kannalta olisi lisäksi epäkannattavaa vastata kasvaneeseen kysyntään muuttamalla laitoksia siten, että niissä voitaisiin tuottaa erikoislujaa polyesterilankaa.

Ranskan hallitus korosti kyseisen investoinnin paikallisia näkökohtia, erityisesti tuetun investoinnin ratkaisevaa merkitystä Longwyn alueelle, joka on toinen niistä kahdesta Ranskan alueesta, joille sallittu alueellisen tuen katto on yli 30 prosenttia. Vuodesta 1975 alkaen Ranskan terästeollisuuden lasku ja siitä aiheutunut Longwyn teollisuuden heikkeneminen ovat aiheuttaneet kaupunkiväestön vähenemisen 20 prosenttia ja työllisyysluvun alenemisen 11 prosenttia vuodesta 1982 vuoteen 1990. Allied Signalin laitokset ovat selkeästi Longwyn tärkeimpiä: niissä on voitu luoda 280 työpaikkaa ja ne vaikuttavat erittäin myönteisesti paikallisiin raha-asioihin, ympäristöön, infrastruktuuriin ja koulutukseen alueella, jota työttömyys ja yhteiskunnalliset ongelmat, infrastruktuurien vähäisyys ja saastuminen ovat voimakkaasti koskettaneet. Tuetun investoinnin kokonaiskustannukset ovat yli 1 000 000 000 Ranskan frangia, ja Allied Signal on kirjannut lisäkustannuksia, jotka liittyvät laitoksiin, erityisesti pätevän työvoiman puutteen vuoksi, vanhentuneisiin infrastruktuureihin ja valmistuspaikan tilaan. Tämän yrityksen tuotantotavan aiheuttama saastuminen on lisäksi vähäisempää kuin raionin vastaavasta tuotantotavasta johtuva saastuminen.

Nämä kaikki seikat huomioon otettuaan Ranskan hallitus arvioi, että yritykselle myönnettävä tuki soveltuu yhteismarkkinoille.

Ranskan hallitus vastasi myös komission esittämiiin erityisiin kysymyksiin siitä seikasta, että yrityksen ei ole tarvinnut vastata 40 000 000 FRF:n suuruisiksi arvioiduista puhdistukseen ja päästöjen rajoitukseen liittyvistä kustannuksista paikassa, jossa tuettu investointi toteutettiin.

1980-luvun alusta alkaen käynnissä on ollut yhteinen liike, joka pyrkiin kivihiilialueiden ja terästehtaiden kunnostamiseen kaikkialla Lorrainen alueella. Tämä prosessi on kallis ja pitkä, ja se edellyttää tarpeettomiksi käyneiden rakennusten purkamista, perusteiden poistoa, pahoin saastuneiden alueiden puhdistusta, valmistuspaikkojen uudelleensuunnittelua ja ruokailu- ja lepotilojen rakentamista sekä perusvarusteiden ja yhteisten varustusten hankkimista. Allied Signalin uudet laitokset sijaitsevat uudella "International Business Park" -teollisuusalueella, joka on rakennettu Longwyn vanhojen terästehtaiden paikalle. Alueen saastumisesta vastuussa olevat terästehtaat toteuttivat sen ensimmäisen puhdistuksen ja EAKR, valtio ja paikalliset yhteisöt rahoittivat yhdessä 297 miljoonan FRF:n suuruisiksi arvioidut kokonaiskustannukset. Töitä ei toteutettu mitään tiettyä yritystä varten, vaan tarkoituksena oli kunnostaa alue sellaiseksi, että uusi yritys voisi käyttää sitä. Komission vahvistama tuki edustaa murto-osaa vastaavista puhdistuskustannuksista sen alueen osalta, josta jatkossa tuli Allied Signalin uusien laitosten sijaintipaikka. Allied Signal vastasi tehtaan rakentamiseen liittyvistä liitännäiskustannuksista. Näin ollen Ranskan hallitus arvioi, että alueen puhdistuksen ja sen päästöjen rajoittamisen rahoitus ei muodosta tukea EY:n perustamissopimuksen 92 artiklan 1 kohdan merkityksessä.

Myös Allied Signal esitti huomautuksia komissiolle 10, 13 ja 14 päivänä syyskuuta 1993 ja 26 päivänä marraskuuta 1993 päivätyillä kirjeillä ja komission kanssa 10 päivänä marraskuuta 1993, 4 ja 11 päivänä helmikuuta 1994 ja 12 päivänä maaliskuuta 1994 pidettyjen kokousten aikana.

Eurooppalaisten renkaiden tuottajien ilmoittamien lukujen perusteella Allied Signal arvioi, että renkaiden eurooppalainen tuotanto ja siinä tarvittavan polyesterin käyttö tulee yhä lisääntymään ja että vuoteen 2000 mennessä moniin tarkoituksiin käytettävän erikoislujan polyesterilangan markkinat kasvavat 60 000 tonnia, josta noin 30 000 tonnia käytetään renkaiden valmistukseen.

Harkitessaan sijoittautumistaan EY:hyn yritys siis totesi, että uusien tuotantokapasiteettien puuttuessa yhteisöstä ennakoitu kysynnän kasvu aiheuttaisi Yhdysvalloista, Japanista tai Etelä-Koreasta tulevan tuonnin lisääntymistä. Samalla kysynnän kasvu, joka vastaa autonrenkaiden vahvistusten korvautumista polyesterillä, aiheuttaisi tuonnin vahvistumisen, jos EY:n renkaiden tuottajat eivät kykenisi vastaamaan kysyntään. Näin ollen yritys päätti rakentaa uudet laitoksensa Eurooppaan. Se toisti, että tuen saatavuus oli ollut olennainen ennakkoedellytys sen Longwyyn sijoittautumista varten ja totesi, että 27 päivänä heinäkuuta ja 24 päivänä lokakuuta 1989 pidettyjen kokousten aikana komission virkamiehet olivat vahvistaneet Ranskan hallituksen lausunnon, jonka mukaisesti tuki oli myönnetty aikana, jolloin se Allied Signalin valmistaman tuotteen luonteen vuoksi ei sovellu synteettikuitujen alan tukiin sovellettaviin vaatimuksiin.

Allied Signalin mukaan se seikka, että Länsi-Euroopan renkaiden valmistajat pitävät yhä raionia parempana henkilö- ja pakettiautojen renkaiden vahvistukseen, johtuu tekstiilirunkojen valmistuksen alalla olevasta duopolista, jolle on ominaista merkittävät markkinoille pääsyn esteet, sopivan ja kilpailukykyisen erikoislujan polyesterilangan riittämättömät toimitukset sekä Allied Signalin valmistaman tuotteen kaltaisen huippuluokan erikoislujan langan voimakas alituotanto.

Ennusteidensa tukemiseksi Allied Signal siteerasi erästä konsulttien tekemää, useita asiakkaita koskevaa tutkimusta (5), jonka mukaan, ottaen huomioon Allied Signalin uudet laitokset, polyesterirunkojen kysynnän pitäisi kasvaa Länsi-Euroopassa 60 prosenttia vuoteen 1995 mennessä.

Allied Signal ilmoitti, että vaikka tuki oli ratkaiseva sen päätöksessä sijoittaa tehtaansa Longwyyn mielummin kuin muihin suunnitelluista paikoista, tuella ei luultavasti korvattaisi kokonaan kustannuksiin liittyviä alkuhankaluuksia, ottaen huomioon, että yrityksen pääasialliset kilpailijat ovat jo sijoittautuneina Eurooppaan ja voivat laajentaa olemassa olevia laitoksiaan edullisemmin. Jos tuotantokustannukset olisivat olleet ainoa ratkaiseva tekijä, Allied Signalille olisi ollut selkeästi edullisempaa vastata polyesterirunkojen ja moniin tarkoituksiin käytettävän langan ennakoituun eurooppalaisen kysynnän kasvuun aloittamalla uudestaan Yhdysvaltoihin suunnattu toimintansa ja vahvistamalla yhteisöön suuntautuvaa vientiään.

Liitännäiskustannukset (joita varten ei myönnetty mitään tukea) olivat lisäksi ennakoitua suuremmat: rakennusalan pätevien työntekijöiden ja insinöörien puute, kielelliset vaikeudet ja tarve järjestää koulutusta ulkomailla olivat syinä siihen, että työhön ottamiseen ja koulutukseen liittyvät kustannukset olivat huomattavasti merkittävämpiä kuin uuden laitoksen perustamiseen tavallisesti liittyvät kustannukset; henkilöstö hallitsi yleisesti ottaen huonosti nykyajan teknologiaa, ja tarvittiin tietty aika siihen, että henkilöstö oppi tuntemaan tehtaan toiminnan, mikä puolestaan aiheutti alussa tuoton ja laadun menetyksiä; välineiden asentamiseen ja rakennusten rakentamiseen liittyvät kustannukset olivat ennakoitua merkittävämmät, mikä johtui sähköntoimituksen epäsäännöllisyydestä ja tarpeesta puhdistaa ja valmistella uudelleen valmistuspaikkaa huolimatta kyseisellä paikalla jo toteutetusta puhdistamisesta ja päästöjen rajoittamisesta.

Allied Signalin johtajat hyväksyivät tehtaan Longwyyn sijoittamisesta ja siellä käyttämisestä aiheutuviin kustannuksiin liittyvät alkuhankaluudet; he olivat vakuuttuneita siitä, että kysynnän ennakoitu kasvu Eurooppaan sijoittautuneiden renkaiden valmistajien osalta oikeuttaisi yrityksen sijoittamisen Eurooppaan ja että kyseisen yrityksen tuotteen parempi teknologinen laatu varmistaisi sille tyydyttävän markkinaosuuden.

Allied Signal ilmoitti, että uudet laitokset, joiden vuotuinen tuotantokapasiteetti on 19 000 tonnia, olivat aloittaneet toimintansa 19 päivänä syyskuuta 1993, eli kuusi viikkoa ennakoitua aikaisemmin. Yrityksen arvioiden mukaisesti tehtaan toimiessa täysitehoisesti, eli vuonna 1996, tekstiilirunkojen myynti vastaa 67 prosenttia tuotannosta, kun se muiden tuotteiden osalta on 29 prosenttia ja viennin osalta ainoastaan 4 prosenttia. Allied Signalin pitäisi lisäksi uusien laitosten avulla voida vähentää erikoislujan polyesterilangan Eurooppaan suuntautuvaa vientiään, jonka määrä on nykyisin 6 000 tonnia vuodessa.

Allied Signal arvioi, että sen uusilla kapasiteeteilla vähennettäisiin, mutta ei poistettaisi, olemassa olevaa alikapasiteettia ja että yritys voisi yrittää laajentaa uutta tehdastaan, jos sen arviot osoittautuisivat oikeiksi. Sitä vastoin, jos tekstiilirunkojen markkinat eivät Länsi-Euroopassa kehittyisi ennakoidulla tavalla, yritys lisäisi Yhdysvaltoihin ja Aasiaan suuntautuvaa vientiään tai ohjaisi tehtaan tuotannon yhdelle muista yhteisön laajenevista erikoislujan polyesterilangan markkinoista, kuten ilmatyynyjen tai kumin teollisten sovellutusten markkinoille, joita varten Allied Signal on tähän päivään mennessä vienyt 2 800 tonnia lankaa.

Allied Signal esitti, että koska sen tuote on innovatiivinen, myönnetyn tuen salliminen olisi niiden komission päätösten mukaista, joilla sallitaan Filature du Hainaut (6) -nimiselle ja Faserwerk Bottrop GmbH (7) -nimiselle yritykselle tuki, joka molemmissa tapauksissa kohdistuu investointeihin uuden menetelmän avulla valmistetun innovatiivisen synteettikuidun uusia tuotantokapasiteetteja varten. Allied Signalin mukaan silloin, kun Ranskan hallitus myönsi tuen, yksikään EY:n synteettikuitujen tuottajista ei toimittanut EY:n renkaiden valmistajille paketti- ja henkilöautojen vyörenkaisiin tarkoitettua erikoislujaa polyesterilankaa.

Ottaen huomioon, että Allied Signal Fibers Europe SA ei vahingoittaisi yhtäkään Euroopan synteettikuitujen valmistajista, komission olisi sallittava kyseinen tuki samoista syistä kuin se oli sallinut tuen Filature du Hainaut -yrityksen hyväksi. Allied Signal korosti myös, että komission mukaan oli ollut sallittua myöntää tukea Hoechst Guben GmbH (8) -nimisen yrityksen hyväksi samankaltaista, uusiin tuotantokapasiteetteihin kohdistuvaa investointia varten toisenlaisen huippuluokan erikoislujan polyesterilangan valmistamiseksi.

Allied Signal korosti lisäksi polyesterin ympäristöön liittyviä etuja raionin ominaisuuksiin verrattuna, sekä uuden tehtaan alueen että sen henkilöstön kannalta. Etenkin tuotantotavat eroavat huomattavasti: polyesterin tuotanto aiheuttaa vähäisempiä päästöjä, ja kun raionin tuotannon sivutuotteet ovat vaarallisia ja edellyttävät käsittelyä ja merkittäviä eristyslaitoksia, Allied Signalin automatisoidun ja ainoastaan yhdestä vaiheesta koostuvan valmistusmenetelmän sivutuotteena on vesi, jota voidaan vaivatta käsitellä tavallisessa biologisessa järjestelmässä. Polyesterirunkojen käyttö mahdollistaa myös renkaiden valmistajille huomattavia säästöjä, koska käytetyt aineet ovat edullisempia ja tarvittavat määrät pienempiä.

Allieg Signal ilmoitti, että investointi ja näin ollen tuki ei kohdistu ainoastaan kuitujen tuotantoon. Investointi, jonka kokonaiskustannuksiksi arvioidaan 1 093 000 000 FRF, voidaan jakaa seuraavasti:

>TAULUKON PAIKKA>

Ottaen huomioon, että polymerointi on kuulunut ohjelmaan vasta vuodesta 1992 alkaen, yritys arvioi lopuksi, että polymerointiin ja muihin kemiallisiin prosesseihin liittyviin välineisiin ja suunnitteluun kohdistuvia investointeja varten myönnettävä tuki on jätettävä komission arvioinnin ulkopuolelle. Yritys arvioi myös, että kyseisessä arvioinnissa on oltava mukana rakennuksiin, jakeluverkostoihin, alueisiin ja infrastruktuureihin liittyviin välineisiin ja suunnitteluun kohdistuvia investointeja varten myönnettävä tuki.

Ranskan hallitus on komission pyynnöstä 20 päivänä huhtikuuta 1994 toimittanut telefaksilla lisätietoja, jotka sisältävät investointien kokonaiskustannusten arvion ja päivityksen, selvityksen kokonaiskustannusten sellaisesta osasta, jonka katsotaan voivan hyötyvän tuesta ja sellaisten kustannusten jakoperiaatteen, jotka aiheuttavat polymerointiin ja muihin kemiallisiin prosesseihin liittyviä kustannuksia sekä synteettikuitujen tuotantoon liittyviä kustannuksia. Toisin sanoen liitännäisvälineisiin liittyvät kustannukset (445 miljoonaa Ranskan frangia), jotka pidetään erillään yrityksen esittämissä tiedonannoissa, jaetaan kuitujen ja muiden aineiden tuotannon kesken. Eräät näistä toimista eivät hyötyneet tuesta.

Ranskan hallitus arvioi, että tuesta hyötyvät kustannukset ovat määrältään 842 000 000 Ranskan frangia, määrä, joka eroaa vain vähän ennakoidusta 840 000 000 Ranskan frangin summasta.

>TAULUKON PAIKKA>

Tukemattoman hankkeen kustannuksiin kuuluvat alue ja liitännäiskustannukset, eli aluesuunnittelu, palontorjunta, tiet, valaistus ja vedenjakelu, pää- ja hallintorakennuksen kustannukset sekä liitännäiskustannukset.

III

EY:n perustamissopimuksen 93 artiklan 2 kohdassa määrätyn menettelyn mukaisesti esittämissään huomautuksissa kaksi renkaiden valmistajaa kehotti komissiota sallimaan tuen: halutessaan pysytellä kilpailukykyisinä kansainvälisellä tasolla ja ottaen huomioon maailmanlaajuisen suuntauksen raionrunkojen syrjäyttämiseksi, EY:hyn sijoittautuneiden renkaiden valmistajien on suuntauduttava polyesteriin renkaiden vahvistusta varten. Polyesterirunkoja ei nykyisin ole saatavissa riittävissä määrin tai kilpailukykyiseen hintaan verrattuna EY:n ulkopuolelle sijoittautuneiden valmistajien tuotteisiin.

Sitä vastoin Britannian hallitus ja "Apparel, Knitwear & Textiles Alliance" (vaatetus-, neule- ja tekstiililiitto) ilmoittivat vastustavansa tukea, koska se toisi Allied Signal Fibers Europe SA:lle aiheetonta kilpailuetua ajankohtana, jolloin muut synteettikuitujen valmistajat sopeutuvat yleensä markkinoiden kehitykseen hyötymättä aina tuesta, jonka komissio on sallinut, kuin se olisi yhteismarkkinoille soveltuva. Ottaen huomioon Euroopan autoteollisuudessa uusien kulkuneuvojen ja näin ollen niiden valmistukseen käytettävien osien, pyörät mukaan lukien, myynnin pysyvä väheneminen, uusien laitosten tuotanto joko pahentaisi yhteisössä nykyisin vallitsevaa tuotantokapasiteettien vajaakäyttöä tai suuntautuisi muille erikoislujan polyesterilangan markkinoille, jotka eivät osoita mitään kasvun merkkejä, joten nykyiset toimittajat syrjäytettäisiin. Myös "International Rayon & Synthetic Fibres Committee" (raionia ja synteettikuituja käsittelevä kansainvälinen komitea) kannatti menettelyn aloittamista ja ilmaisi tukevansa komissiota tämän pyrkimyksissä noudattaa yhdenmukaista politiikkaa synteettikuitujen alalla.

Menettelyn yhteydessä esitetyt huomautukset toimitettiin Ranskan hallitukselle.

IV

EY:n perustamissopimuksen 93 artiklan 2 kohdassa määrätty menettely aloitettiin Allied Signal Fibers Europe SA:lle myönnettyjen kahdenlaatuisen tuen suhteen, jotka ovat

- ensinnäkin 160 000 000 FRF:n suuruinen, alueellisen suunnittelun avustusjärjestelmän mukaisesti myönnetty tuki. Julkisten viranomaisten yritykselle myöntämä tuki, jolla on tarkoitus kattaa kokonaan tai osittain tietyllä valmistuspaikalla toteutettavan investoinnin kustannukset, muodostaa tätä yritystä EY:n perustamissopimuksen 92 artiklan 1 kohdan ja ETA-sopimuksen 61 artiklan 1 kohdan mukaisesti suosivan tuen. Arvioitaessa tällaisen tuen soveltuvuutta yhteismarkkinoille on lähes merkityksetöntä tietää, olisiko tämän investoinnin toteuttaminen toisessa valmistuspaikassa aiheuttanut pienempiä kustannuksia tai edustaako kyseinen tuki ainoastaan näissä kahdessa paikassa suoritettavan investoinnin kustannusten välistä eroa. Tämä menettely on komission jatkuvan politiikan mukaista sellaisille yrityksille myönnettävän tuen osalta, jotka suostuvat vastaamaan lisäkustannuksista investoimalla epäsuotuisille alueille tai jotka vastaavat investointeihin liittyvistä lisäkustannuksista mukauttaakseen olemassa olevat laitoksensa ympäristösyiden vuoksi. Näin ollen 160 000 000 FRF:n suuruinen tuki muodostaa Allied Signal Fibers Europe SA:ta suosivan tuen EY:n perustamissopimuksen 92 artiklan 1 kohdan ja ETA-sopimuksen 61 artiklan 1 kohdan mukaisesti: se mahdollistaa sen, että yritys voi toteuttaa kyseisen investoinnin ilman, että sen tarvitsee vastata kaikista kustannuksista;

- toiseksi valmistuspaikan puhdistuksen ja päästöjen rajoituksen rahoittamiseen sisältyvä, 40 000 000 FRF:n suuruiseksi arvioitu tuki. Ranskan hallituksen antamien tietojen mukaan on selvää, että julkisilla varoilla rahoitetusta teollisuusalueen puhdistamisesta päätettiin ennen alueen myymistä Allied Signalille ja että puhdistus olisi ollut välttämätöntä riippumatta uuden käyttäjän toiminnasta ja identiteetistä. Lisäksi Allied Signal maksoi 50 FRF neliöltä, mikä oli kaikkien muiden alueiden yhtenäinen myyntihinta ja vastaa saastumattomien teollisuusalueiden markkina-arvoa. Näin ollen tämän rahoituksen ei voida katsoa suosineen Allied Signal Fibers Europe SA:ta EY:n perustamissopimuksen 92 artiklan 1 kohdan tai ETA-sopimuksen 61 artiklan 1 kohdan merkityksessä, eikä se täten muodosta tukea.

Komission arvio kohdistuu siis ainoastaan Allied Signal Fibers Europe SA:lle alueellisen suunnittelun avustusjärjestelmän mukaisesti myönnetyn tuen soveltuvuuteen yhteismarkkinoille.

Erikoislujalla polyesterilangalla käydään merkittävää kauppaa jäsenvaltioiden välillä ja ETAn soveltamisalueilla, ja näin ollen eurooppalaisten valmistajien ja niiden tuotteiden välillä esiintyy huomattavaa kilpailua.

Erikoislujan polyesterilangan kauppa

>TAULUKON PAIKKA>

Huolimatta tuonnista (pääasiassa Yhdysvalloista, Sveitsistä, Japanista ja Etelä-Afrikasta, Meksikosta, Kanadasta ja Etelä-Koreasta tulevasta) erikoislujan polyesterilangan tuotantokapasiteettien käyttöprosentti oli vuonna 1989 huomattavasti alle 100 prosenttia, ja sen on siitä alkaen vielä alentunut, vaikkakin tämä suuntaus johtuu osittain Saksan yhdentymisestä.

Erikoislujan polyesterilangan tuotantokapasiteetti ja tosiasiallinen tuotanto

>TAULUKON PAIKKA>

Näissä luvuissa ei oteta huomioon uusia kapasiteetteja, jotka aiheutuvat tuetusta investoinnista, joka (muiden seikkojen ollessa muutoin samat) vähentää kapasiteetin käyttöä noin 65 prosenttiin ja aiheuttaa hintojen alenemisen synteettikuitujen muiden tuottajien, ei ainoastaan erikoislujan polyesterilangan, vaan myös erikoislujan polyamidi- ja raionlangan tuottajien vahingoksi, jotka kilpailevat rengasmarkkinoilla ja esimerkiksi ilmatyyny-, ompelulanka-, kuljetinhihna-, telttakangas-, voimansiirtohihna-, vyönauha-, sukka-, köysi- ja purjemarkkinoilla Allied Signalin tuottaman langan kanssa.

Riippumatta siitä, ovatko renkaiden tuotannon ja polyesterirunkojen sekä muiden erikoislujia lankoja sisältävien tuotteiden kysynnän kasvuun liittyvät yrityksen ennusteet oikeita vaiko eivät, kyseinen tuki on Allied Signal Fibers Europe SA:ta suosimalla vahvistanut tämän yrityksen asemaa suhteessa muihin tuottajiin, joiden on mukauduttava muutoksiin hyötymättä aina tuesta, joka sallittiin kuin se olisi yhteismarkkinoille soveltuva. Näin ollen tuki vääristää kilpailua ja vaikuttaa kauppaan EY:n perustamissopimuksen 92 artiklan 1 kohdan ja ETA-sopimuksen 61 artiklan merkityksessä.

V

EY:n perustamissopimuksen 92 artiklan 1 kohdassa ilmaistaan periaate, jonka mukaan poikkeustapauksia lukuun ottamatta yhteismarkkinoille ei sovellu tuki, joka vääristää tai uhkaa vääristää kilpailua suosimalla jotakin yritystä tai tuotannonalaa, siltä osin kuin se vaikuttaa jäsenvaltioiden väliseen kauppaan. EY:n perustamissopimuksen 92 artiklan 2 ja 3 kohdassa täsmennetään kuitenkin tapaukset, joissa tällainen tuki on tai voi olla sallittu.

Mainitun 92 artiklan 2 kohdassa luetellaan ne tukilaadut, jotka soveltuvat yhteismarkkinoille. Ottaen huomioon kyseisen tuen laatu, sijainti ja tavoite, mitään näistä poikkeuksista ei voida soveltaa.

EY:n perustamissopimuksen 92 artiklan 3 kohdassa luetellaan tuet, joita voidaan pitää yhteismarkkinoille soveltuvina. Tämä soveltuvuus on arvioitava yhteisön eikä puhtaasti kansallisessa kontekstissa. Yhteismarkkinoiden moitteettoman toiminnan varmistamiseksi ja ottaen huomioon EY:n perustamissopimuksen 3 artiklan g alakohta, EY:n perustamissopimuksen 92 artiklan 1 kohdan periaatteesta poikkeamisia, joista määrätään mainitun artiklan 3 kohdassa, on tulkittava rajoittavasti minkä tahansa tukijärjestelmän tarkastelun tai yksittäisen tuen myöntämisen yhteydessä.

Erityisesti on huomattava, että poikkeuksia voidaan myöntää ainoastaan, jos komissio vahvistaa, että markkinavoimien vapaalla toiminnalla ei ilman tukea saataisi aikaan sitä, että mahdolliset tuensaajat edistäisivät osaltaan jotakin näillä poikkeuksilla tarkoitetuista tavoitteista.

Soveltamalla poikkeuksia tapauksiin, jotka eivät osaltaan edistä tällaista tavoitetta, tai ilman, että tuki olisi sitä varten tarpeellinen, myönnettäisiin epäoikeutettuja etuja tiettyjen jäsenvaltioiden teollisuudelle tai yrityksille, joiden rahallinen asema vahvistuisi, ja vaikutettaisiin jäsenvaltioiden välisen kaupan edellytyksiin ja vääristettäisiin kilpailua.

EY:n perustamissopimuksen 92 artiklan 3 kohdan a alakohdassa määrätty poikkeus koskee tukea taloudellisen kehityksen edistämiseen tietyillä alueilla. Ottaen huomioon, että Longwyn elintaso ei ole poikkeuksellisen alhainen eikä vajaatyöllisyys ole siellä vakava ongelma 92 artiklan 3 kohdan a alakohdan merkityksessä, tätä poikkeusta ei tässä tapauksessa voida soveltaa.

EY:n perustamissopimuksen 92 artiklan 3 kohdan b alakohdassa määrätty poikkeus koskee tukea Euroopan yhteistä etua koskevan tärkeän hankkeen edistämiseen tai jäsenvaltion taloudessa olevan vakavan häiriön poistamiseen. On hyvin ilmeistä, ettei tätä poikkeusta tässä tapauksessa voida soveltaa.

EY:n perustamissopimuksen 92 artiklan 3 kohdan c alakohdassa määrätty poikkeus koskee tukea tietyn taloudellisen toiminnan tai talousalueen kehityksen edistämiseen, jos tuki ei muuta kaupankäynnin edellytyksiä yhteisen edun kanssa ristiriitaisella tavalla.

Investointi, jota varten Allied Signal Fibers Europe SA sai tuen, edisti Longwyn kehitystä luomalla 280 työpaikkaa alueelle, jolle on ominaista terästeollisuuden heikentymisen aiheuttamat laajat irtisanomiset ja joka kuuluu EY:n perustamissopimuksen 92 artiklan 3 kohdan c alakohdan mukaisiin alueelliseen tukeen oikeutettuihin alueisiin sekä alueisiin, jotka voivat hyötyä rakennerahastojen tavoitteen 2 mukaisesta tuesta. Synteettikuituteollisuutta suosivan alueellisen tuen alakohtaisia vaikutuksia on valvottava, myös yhteisön heikoimmin kehittyneillä alueilla (joihin Longwy ei kuulu); tukea olisi näin ollen arvioitava yhteisön edun näkökulmasta. Vuodesta 1977 alkaen tuen myöntäminen synteettikuitualalle on määritelty yhteisön kehyksessä, jonka ilmaisuja ja soveltamisalaa on tarkastettu usein, viimeksi vuonna 1992 (9).

Tässä tapauksessa komissiota pyydettiin tarkastamaan vuonna 1990 tekemäänsä päätöstä 21 päivänä kesäkuuta 1989 myönnetystä tuesta. Tätä tukea olisi näin ollen tarkasteltava, aivan kuin tehtäessä aikaisempi, peruutettu päätös, tuolloin voimassa olleen jaksoa 1987-1989 koskevan yhteisön kehyksen perusteella (10).

Allied Signal kiisti, että komission arvio on annettava alueellisen suunnittelun avustusjärjestelmän mukaisesti myönnettävän investointituen kaikista osista.

Komissio myöntää, että joulukuuhun 1992 asti, jolloin tukikehyksen nykyinen versio otettiin käyttöön, polymerointi ei kuulunut kyseiseen yhteisön kehykseen. Myöskään korkeaviskoosisten hartsielementtien tuotantoon liittyvät kemialliset prosessit, joihin tuettu investointi myös kohdistuu, eivät ole koskaan kuuluneet mihinkään synteettikuitualan tukeen sovellettavaan yhteisön kehykseen. Näin ollen polymerointi ja muut kemialliset prosessit eivät kuuluneet jaksoa 1987-1989 koskevaan yhteisön kehykseen, ja yritykselle välineitä, laitoksia ja suunnittelua varten myönnetty, näihin toimiin liittyvä tuki voidaan jättää komission arvioinnin ulkopuolelle. Täten kyseinen tuki on EY:n perustamissopimuksen 92 artiklan 3 kohdan c alakohdan mukaisesti yhteismarkkinoille solveltuva, kun se myönnetään hyväksytyn aluetukijärjestelmän mukaisesti. Se on siis yhdenmukainen myös ETA-sopimuksen moitteettoman toiminnan kanssa. Komission antamassa, eurooppalaiselle kehitysalueelle sijoittuviin investointeihin myönnettävää tukea koskevassa luvassa olevien ilmausten mukaisesti komission salliessa tuen 30 prosentin nettotukiekvivalenttiin asti tukeen oikeuttavista investoinneista, kokonaismäärältään 133 718 000 FRF:n tuki voidaan myöntää tämän toiminnan tukemiseksi. Kyseinen määrä on saatu kertomalla tukeen oikeuttavat investoinnit, jotka eivät liity synteettikuituihin, jotka ovat 386 miljoonaa Ranskan frangia, 30 prosentilla, ja jakamalla saatu määrä kertoimella 0,866, jota käytetään nettotuen muuttamisessa bruttotueksi.

Näin ollen komission on määritettävä ainoastaan, onko yritykselle synteettikuitujen tuotantoa varten myönnetty tuki yhdenmukainen jaksoa 1987-1989 koskevan tukikehyksen kanssa ja soveltuuko se yhteismarkkinoille.

Kirjeellään, joka on päivätty 7 päivänä heinäkuuta 1987, tuen valvontajärjestelmän jatkamisesta uudella kahden vuoden jaksolla, joka päättyy 19 päivänä heinäkuuta 1989, komissio tiedotti jäsenvaltioille, että se tulee jatkossakin antamaan epäsuotuisan ennakkolausuntonsa suunnitellulle alakohtaiselle, alueelliselle tai yleiselle tuelle, jonka vaikutuksesta synteettikuitualan (akryyli-, polyesteri-, polypropyleeni ja polyamidikuidut ja -lanka ja näiden lankojen teksturointi) yritysten nettotuotantokapasiteetti kasvaa. Se ilmoitti jäsenvaltioille myös, että se jatkaisi suotuisan ennakkoarvion antamista ainoastaan tukihankkeille, joiden tarkoituksena on vakavien yhteiskunnallisten tai alueellisten ongelmien ratkaiseminen nopeuttamalla tai helpottamalla synteettikuitualan muuhun toimintaan suuntautuvaa muutosprosessia tai kapasiteetteja osaltaan vähentävää rakennemuutosta. Kyseinen tuki ei ole nopeuttanut eikä helpottanut synteettikuitualan muuhun toimintaan suuntautuvaa muutosprosessia eikä kapasiteetteja vähentävää rakennemuutosta. Se on päinvastoin lisännyt erikoislujan polyesterilangan tuotantokapasiteetteja, sallinut Allied Signalin vähentää kustannuksiaan ja heikentänyt muiden tuottajien asemaa. Tuki ei täten vastaa tukikehyksessä määritettyjä edellytyksiä.

Allied Signal pani merkille komission päätökset tuen sallimisesta Filature du Hainaut- ja Faserwerk Bottrop GmbH -yritysten hyväksi, joista molemmat oli tehty jaksoa 1987-1989 koskevan yhteisön kehyksen perusteella ja joita pidettiin komission asiaa koskevassa arviossa asianmukaisina. Se totesi myös, että Hoechst Guben GmbH:lle oli myönnetty tuki huippuluokan erikoislujan polyesterifilamenttilangan tuotantoon. Näiden eri päätösten osalta komissio voi rajoittaa todistelunsa Tuomioistuimen oikeustapauksessa C-313/90 vahvistamaan periaatteeseen, jonka mukaisesti yleistä kehystä ei voida muuttaa komission erityistapauksissa tekemillä päätöksillä.

Kehyksen jaksolle 1987-1989 tehdyn version ja sen kaikkien muiden versioiden perusteella kuitutuotantoon tarkoitettu, tähän kehykseen kuulumaton tuki ei voi poiketa kehyksestä, koska tulevaisuuden kysynnän katsotaan voivan ylittää nykyisen tuotannon. Näin ollen komission ei tarvitse tarkistaa Allied Signalin EY:hyn sijoittautuneiden renkaiden valmistajilta saamien ennusteiden tarkkuutta renkaiden vahvistamiseen käytetyn erikoislujan polyesterifilamenttilangan kysynnän kasvun määrän ja aikataulun osalta eikä tutkia, missä määrin tällainen kysynnän kehitys voisi olla ainoastaan erityisseuraus siitä, että markkinoille on tullut lisäkapasiteettia Longwyn uusista laitoksista. Kuten Allied Signalin siteeraama konsulttien kertomus osoittaa, olisi kuitenkin huomattava, että raionin ominaisuuksien uusilla parannuksilla, erityisesti sen lujuudella, voitaisiin vastata paremmin synteettikuitujen uuden sukupolven esittämään kasvavaan haasteeseen.

Komission ei myöskään pidä ottaa kantaa yrityksen lausuntoon, joka koskee syitä, joiden vuoksi eurooppalaiset renkaiden valmistajat pitävät yhä raionia polyesteriä parempana; komission on ainoastaan todettava, kuten Allied Signalin siteeraamassa konsulttien tutkimuksessa täsmennetään, että renkaiden vahvistamisaineen valintaan vaikuttavat aina renkaiden suoritusvaatimukset, jotka ovat monista syistä, erityisesti historiallisista syistä johtuen erilaisia Yhdysvalloissa ja Euroopassa. Esimerkiksi Euroopan ajo-olot ovat erilaiset (korkeammat nopeusrajoitukset ja mutkaisemmat tiet), ja ne edellyttävät moninkertaisesti vahvistettuja renkaita, jotka varmistavat turvallisuuden suurissa ajonopeuksissa; eurooppalaiset autojen valmistajat eivät arvosta polyesterillä vahvistamisesta mahdollisesti aiheutuvaa syrjän poikkileikkausta.

Kyseisen tuen arvioinnissa ei myöskään merkitse paljonkaan se, ovatko Allied Signalin tuote ja sen tuotantotapa vähemmän ympäristölle haitallisia kuin kilpailevat tuotteet ja niiden tuotantotavat; onkin ilmeistä, että kyseiseen tuotteeseen ja sen tuotantotapaan liittyvät ympäristöominaisuudet eivät vaikuttaneet Allied Signalille myönnetyn tuen määrään.

Koska tuki suosii Allied Signal Fibers Europe SA:ta siten, että sen yrityksen oma tehokkuus, ominaisuudet ja teho eivät enää vaikuta sen markkina-asemaan, ja koska se näin ollen lisää muiden synteettikuitujen tuottajien vaikeuksia sopeutua tilanteen kehitykseen ilman, että ne aina hyötyisivät tuesta, joka on hyväksytty kuin se olisi yhteismarkkinoille soveltuva, mainitun synteettikuitujen tuotantotuen ei voida katsoa helpottaneen kehitystä, joka yhteisön näkökannalta olisi riittävä hyvittämään sen aiheuttamat kaupan vääristymät.

Vaikka tuki on helpottanut EY:n perustamissopimuksen 92 artiklan 3 kohdan c alakohdan merkityksessä erään alueen kehitystä, se on muuttanut kaupan edellytyksiä yhteisen edun kanssa ristiriitaisella tavalla eivätkä EY:n perustamissopimuksen 92 artiklan 3 kohdan c alakohdassa määrättyyn poikkeukseen vaadittavat edellytykset ole täyttyneet.

EY:n perustamissopimuksen 92 artiklan 3 kohdan d alakohdassa määrätty poikkeus koskee tukea kulttuurin ja kulttuuriperinnön edistämiseen. Tätä poikkeusta ei selvästikään voida tässä tapauksessa soveltaa.

Ottaen huomioon edellä mainittu, synteettikuitujen tuotantotuki on laiton, koska Ranskan hallitus ei ole täyttänyt EY:n perustamissopimuksen 93 artiklan 3 kohdan mukaisia velvoitteitaan; kyseinen tuki ei myöskään sovellu yhteismarkkinoille, koska se ei täytä yhtäkään EY:n perustamissopimuksen 92 artiklassa määrätyn poikkeuksen soveltamiseksi vaadituista edellytyksistä. Se on näin ollen ristiriidassa myös ETA-sopimuksen moitteettoman toiminnan kanssa.

ON TEHNYT TÄMÄN PÄÄTÖKSEN:

1 artikla

Alueellisen suunnittelun avustusjärjestelmän mukaisesti Ranskan hallituksen Allied Signal Fibers Europe SA:lle myöntämä 133 718 000 FRF:n tuki Longwyssä, Meurthe-et-Mosellessa sijaitsevissa uusissa laitoksissa toteutettavaa polymerointia ja muita kemiallisia prosesseja varten ei sovellu EY:n perustamissopimuksen 92 artiklan 3 kohdan c alakohdan perusteella yhteismarkkinoille ja on näin ollen ristiriidassa ETA-sopimuksen moitteettoman toiminnan kanssa.

2 artikla

Alueellisen suunnittelun avustusjärjestelmän mukaisesti Ranskan hallituksen Allied Signal Fibers Europe SA:lle Longwyssä, Meurthe-et-Mosellessa sijaitsevissa uusissa laitoksissa toteutettavaa synteettikuitutuotantoa varten myöntämästä tuesta jäljellä oleva osa eli 26 282 000 Ranskan frangia on laiton eikä sovellu EY:n perustamissopimuksen 92 artiklan 1 kohdan perusteella yhteismarkkinoille ja on näin ollen ristiriidassa ETA-sopimuksen moitteettoman toiminnan kanssa.

3 artikla

Ranskan hallitus vaatii Allied Signal Fibers Europe SA:ta palauttamaan 621 000 FRF:n määrän, joka on 2 artiklassa tarkoitetun tuen määrän ja tälle yritykselle jo maksetun tuen määrän erotus, ja maksattaa tuen maksamispäivästä alkaen tämän määrän osalta korkoa, joka on laskettu sen viitearvon tuon päivän prosenttiarvon perusteella, jota käytetään erilaisten Ranskan tasavallassa myönnettävien tukimuotojen nettotukiekvivalentin laskemiseen.

4 artikla

Ranskan hallitus pidättäytyy maksamasta Allied Signal Fibers Europe SA:lle niitä 25 661 000 Ranskan frangia, joita alueellisen suunnittelun avustusjärjestelmän mukaisesti yrityksen Longwyssä, Meurthe-et-Mosellessa sijaitsevia uusia laitoksia varten myönnetystä kokonaistuesta ei vielä ole maksettu.

5 artikla

Kahden kuukauden kuluessa tämän päätöksen tiedoksiannosta Ranskan tasavalta ilmoittaa komissiolle sen noudattamista varten toteutetuista toimenpiteistä.

6 artikla

Tämä päätös on osoitettu Ranskan tasavallalle.

Tehty Brysselissä 17 päivänä tammikuuta 1995.

Komission puolesta

Karel VAN MIERT

Komission jäsen

(1) Oikeustapaus C-131/90, CIRFS "Raionia ja synteettikuituja jne. käsittelevä kansainvälinen komitea vastaan Euroopan yhteisöjen komissio", Kok. 1993-I, s. 1125

(2) EYVL N:o L 11, 12.1.1985, s. 28

(3) Ranskan, Belgian ja Luxemburgin hallituksille 1 päivänä joulukuuta 1986 päivätyllä kirjeellä SG(86) D/14423 tiedoksi annettu päätös.

(4) EYVL N:o C 215, 10.8.1993, s. 7

(5) "Tyre Cord: Prospects in Europe and North America in the 1990's", Landell Mills Commodities Studies Ltd & Landell Mills Commodities Inc (huhtikuu 1992)

(6) Ranskan hallitukselle 9 päivänä elokuuta 1988 päivätyllä kirjeellä SG(88) D/9703 ja muille jäsenvaltioille 3 päivänä tammikuuta 1989 päivätyllä kirjeellä SG(89) D/439 toimitettu päätös.

(7) Saksan hallitukselle 5 päivänä heinäkuuta 1988 päivätyllä kirjeellä SG(88) D/8126 ja muille jäsenvaltioille 4 päivänä lokakuuta 1988 päivätyllä kirjeellä SG(88) D/11325 toimitettu päätös.

(8) Saksan hallitukselle 6 päivänä joulukuuta 1992 päivätyllä kirjeellä SG(92) D/13324 toimitettu päätös.

(9) EYVL N:o C 246, 30.12.1992, s. 2

(10) EYVL N:o C 183, 11.7.1987, s. 4